Document ID: 32005R2116

32005R2116
L 340/7
JURNALUL OFÍCIAL AL UNIUNII EUROPENE
REGULAMENTUL (CE) NR. 2116/2005 AL CONSILIULUI
din 20 decembrie 2005
de modificare a Regulamentului (CE) nr. 1480/2003 de instituire a unui drept compensatoriu definitiv și de percepere definitivă a dreptului provizoriu instituit la importurile anumitor microcircuite electronice denumite „DRAM” (dynamic random access memories - memorii dinamice cu acces aleatoriu) originare din Republica Coreea
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (1) (denumit în continuare „regulament de bază”), în special articolul 24 alineatul (3),
având în vedere propunerea Comisiei, prezentată după consultarea comitetului consultativ,
întrucât:
A. PROCEDURĂ
1. Măsuri existente
(1)
Prin Regulamentul (CE) nr. 1480/2003 (2) (denumit în continuare „regulament inițial”), Consiliul a instituit un drept compensatoriu definitiv de 34,8 % (denumit în continuare „drept compensatoriu”) la importurile de anumite circuite microelectronice denumite „DRAM” (dynamic random access memories - memorii dinamice cu acces aleatoriu) originare din Republica Coreea și fabricate de toate societățile, altele decât Samsung Electronics Co., Ltd (denumită în continuare „Samsung”), pentru care s-a stabilit o rată a dreptului egală cu zero.
(2)
Doi producători-exportatori stabiliți în Republica Coreea au cooperat la ancheta care a condus la instituirea măsurilor existente (denumită în continuare „ancheta inițială”), și anume Samsung și Hynix Semiconductor Inc., care are o instalație de producție și în Statele Unite. La momentul anchetei inițiale, industria comunitară era alcătuită din doi producători, Infineon Technologies AG, München, Germania, și Micron Europe Ltd, Crowthorne, Regatul Unit, care reprezentau o proporție majoră a producției comunitare totale de DRAM.
2. Motive ale prezentei anchete
(3)
În cadrul monitorizării măsurilor de protecție comercială, Comisia a fost informată cu privire la posibilitatea ca dreptul compensatoriu în vigoare la importurile de DRAM originare din Republica Coreea să nu poată fi percepută la unele dintre aceste importuri.
3. Deschidere a unei anchete
(4)
La 22 martie 2005, printr-un aviz (denumit în continuare „aviz”) publicat în Jurnalul Oficial al Uniunii Europene (3), Comisia a anunțat deschiderea unei anchete destinate să stabilească în ce măsură poate fi utilă adoptarea dispozițiilor speciale în temeiul articolului 24 alineatul (3) din regulamentul de bază, pentru a asigura perceperea corectă a dreptului compensatoriu la importurile de DRAM originare din Republica Coreea.
4. Observații
(5)
Comisia a informat în mod oficial autoritățile din țara exportatoare și toate părțile despre care se cunoaște că sunt interesate cu privire la deschiderea prezentei anchete. Ea a trimis copii ale avizului și documente neconfidențiale pe baza cărora s-a publicat acest aviz celor doi producători-exportatori în Republica Coreea, precum și importatorilor, utilizatorilor și celor doi producători comunitari menționați în ancheta inițială sau altfel cunoscuți de către Comisie. Părțile interesate au avut ocazia de a-și face cunoscut punctul de vedere în scris și de a cere să fie audiate în termenul stabilit de aviz.
(6)
S-au formulat observații de către cei doi producători-exportatori coreeni, precum și de către cei doi producători și un utilizator comunitari. În măsura în care toate informațiile necesare și datele solicitate erau disponibile, nu s-a considerat necesar să se efectueze vizite de verificare în localurile societăților aflate la originea observațiilor.
B. PRODUS ÎN CAUZĂ
(7)
Produsele care fac obiectul prezentei anchete sunt aceleași ca cele din ancheta inițială, și anume anumite tipuri de microcircuite electronice denumite „DRAM” (dynamic random access memories - memorii dinamice cu acces aleatoriu) de orice tip, densitate (inclusiv densitățile încă inexistente) și variantă, asamblate sau nu, sub formă de discuri sau microplăci transformate, fabricate prin variante ale procedeului metal-oxid-semiconductor (MOS), inclusiv anumite tipuri de MOS complementar (CMOS), indiferent de viteza de acces, configurație, mod de ambalare sau suport etc., originare din Republica Coreea. Sunt vizate, de asemenea, DRAM sub formă de module sau carduri de memorie (standard) sau asamblate în alt mod, cu condiția ca principala lor funcție să fie furnizarea de memorie.
(8)
Produsul în cauză se încadrează în prezent la codurile NC 8542 21 11, 8542 21 13, 8542 21 15, 8542 21 17, ex 8542 21 01, ex 8542 21 05, ex 8548 90 10, ex 8473 30 10 și ex 8473 50 10.
C. REZULTATE ALE ANCHETEI
(9)
Pentru a stabili în ce măsură poate fi utilă adoptarea unor dispoziții speciale pentru a asigura perceperea corectă a dreptului compensatoriu, ancheta s-a axat pe următoarele elemente: (1) descrierea produsului în cauză și transpunerea sa în nomenclatura combinată (NC) și în nomenclatura TARIC; și (2) anomaliile identificate în urma analizei fluxurilor de produse în cauză importate în Comunitate.
1. Descrierea produsului în cauză și transpunerea în nomenclatura (NC)/nomenclatura TARIC
(10)
Articolul 1 alineatul (1) din regulamentul inițial prevede că produsele care fac obiectul dreptului compensatoriu sunt anumite tipuri de microcircuite electronice denumite „DRAM”, de orice tip, originare din Republica Coreea. Aceste produse sunt considerate ca atare indiferent de densitate, viteză de acces, configurație, mod de ambalare sau suport etc. Articolul în cauză precizează, de asemenea, procedeul de fabricare [variante ale procedeului metal-oxid-semiconductor (MOS), inclusiv anumite tipuri de MOS complementar (CMOS)].
(11)
Pe de o parte, articolul 1 alineatul (1) din regulamentul inițial identifică codurile NC/TARIC la care se poate clasifica produsul în cauză. Următoarele tipuri de DRAM se încadrează la aceste coduri NC/TARIC: discurile, microplăcile, memoriile (microplăcile asamblate, adică deja prevăzute cu conexiuni, încapsulate sau nu în materiale ceramice, metale, materiale plastice sau alte materiale, denumite în continuare „DRAM asamblate” și cunoscute în comerț în calitate de componente DRAM) și modulele DRAM, cardurile de memorie și alte forme asamblate (denumite în continuare „DRAM sub formă de combinații multiple”).
(12)
În ceea ce privește DRAM asamblate, acest tip de DRAM rezultă din așa-numitul proces de fundal, adică microplăcile sunt asamblate (conectarea, printr-un fir, a celulei de memorie din microplacă și cu conectorii situați în afara capsulei), testate (pentru a verifica buna funcționare a microplăcilor încapsulate) și marcate.
(13)
Pe de altă parte, tipurile de produs în cauză menționate explicit la articolul 1 alineatul (1) din regulamentul inițial sunt discurile, microplăcile, DRAM asamblate (adică DRAM asamblate și DRAM sub formă de combinații multiple) și DRAM sub formă de module sau carduri de memorie (standard) sau sub alte forme asamblate (denumite în continuare „microplăci DRAM și/sau DRAM asamblate, încorporate în DRAM sub formă de combinații multiple”).
(14)
Din elementele menționate anterior, reiese faptul că descrierea produsului în cauză nu corespunde perfect codurilor NC/TARIC. Pe de o parte, DRAM asamblate, deși se încadrează clar în definiția produsului în cauză - care cuprinde toate tipurile de DRAM - și sunt menționate în mod specific în descrierea codurilor NC/TARIC prevăzute la articolul 1 alineatul (1) din regulamentul inițial, sunt reluate în descrierea produsului în cauză sub formularea ambiguă „asamblate”, care se referă, de asemenea, la DRAM sub formă de combinații multiple. Pe de altă parte, microplăcile DRAM și/sau DRAM asamblate, încorporate în DRAM sub formă de combinații multiple, sunt menționate explicit în descrierea produsului în cauză, dar nu sunt menționate explicit în descrierea codurilor NC/TARIC prevăzute la articolul 1 alineatul (1) din regulamentul inițial, care menționează specific fie DRAM sub formă de combinații multiple, fie microplăcile și DRAM asamblate, importate ca atare. În consecință, până în prezent, nu s-a perceput dreptul compensatoriu pentru acest tip de DRAM.
(15)
DRAM asamblate se deosebesc și de microplăcile DRAM și de DRAM sub formă de combinații multiple. Prin urmare, din motive de coerență și de securitate juridică, ar fi necesar ca descrierea produsului să se refere în mod explicit la acest lucru.
(16)
În ceea ce privește microplăcile DRAM și/sau DRAM asamblate, încorporate în DRAM sub formă de combinații multiple, faptul că nu sunt specific menționate de nici un cod NC/TARIC se dovedește important atunci când DRAM sub formă de combinații multiple (standard) nu sunt originare din Republica Coreea și, prin urmare, nu fac obiectul dreptului compensatoriu la import în Comunitate, deși conțin microplăci DRAM și/sau DRAM asamblate de origine coreeană.
(17)
Într-adevăr, în conformitate cu practica constantă din statele membre ale UE, care își fundamentează interpretarea articolului 24 din Codul Vamal Comunitar (4) pe poziția de negociere adoptată de către Comunitate în cadrul programului de lucru al OMC pentru armonizare, normele de origine nepreferențiale aplicabile, în Comunitate, DRAM sub formă de combinații multiple încadrate la codurile NC ex 8473 30 10, ex 8473 50 10 și ex 8548 90 10 prevăd că țara de origine este ultima țară de fabricație în care valoarea adăugată obținută în urma prelucrării sau a transformării realizate și, după caz, a încorporării de elemente originare din țara în cauză reprezintă cel puțin 45 % din prețul franco fabrică al DRAM sub formă de combinații multiple. În cazul în care această normă nu este respectată, se consideră că DRAM sunt originare din țara din care este originară cea mai mare parte a materialelor utilizate.
(18)
Documentele și elementele de probă comunicate în decursul anchetei au condus la concluzia că DRAM sub formă de combinații multiple care nu sunt de origine coreeană pot conține microplăci DRAM și/sau DRAM asamblate de origine coreeană. Trei tipuri de elemente de probă au condus la această concluzie. În primul rând, din anumite elemente de probă reieșea, la prima vedere, că DRAM sub formă de combinații multiple, declarate ca având o altă origine decât cea coreeană, conțineau DRAM asamblate originare din Republica Coreea și fabricate de societăți care făceau obiectul dreptului compensatoriu. În al doilea rând, o informație obligatorie în materie de origine, emisă în 2003, se referă la DRAM sub formă de combinații multiple încadrate la codul NC ex 8548 90 10 (codul TARIC 85489010*10), fabricate parțial în Statele Unite și parțial în Republica Coreea. În final, două articole de presă comunicate evocau faptul că normele de origine nepreferențiale aplicabile în Comunitate permit unor societăți coreene să exporte spre Comunitate microplăcile DRAM sau DRAM asamblate, fabricate de societăți care fac obiectul dreptului compensatoriu, prin încorporarea lor în module DRAM declarate ca nefiind originare din Republica Coreea.
(19)
Ținând seama de cele menționate anterior, se consideră că se impun dispoziții speciale pentru a garanta perceperea dreptului compensatoriu la microplăcile DRAM sau la DRAM asamblate, fabricate de societățile care fac obiectul acestui drept și încorporate în DRAM sub formă de combinații multiple (standard), originare din alte țări decât Republica Coreea.
(20)
Una dintre societățile care fac obiectul dreptului compensatoriu a susținut că, atunci când sunt încorporate în DRAM sub formă de combinații multiple, microplăcile DRAM sau DRAM asamblate nu mai pot fi considerate un produs potențial susceptibil de a face obiectul unui drept compensatoriu. În această privință, se consideră că, chiar și încorporate în DRAM sub formă de combinații multiple (standard), microplăcile DRAM și DRAM asamblate își păstrează proprietățile și funcțiile. Încorporarea lor în DRAM sub formă de combinații multiple (standard) nu le modifică cu nimic caracteristicile fizice și tehnice esențiale. De asemenea, DRAM sub formă de combinații multiple (standard) au exact aceeași funcție, și anume furnizarea de memorie, ca și microplăcile DRAM sau DRAM asamblate luate separate, dar la o scară mai mare. Prin urmare, se concluzionează că încorporarea de microplăci DRAM sau DRAM asamblate în DRAM sub formă de combinații multiple (standard) nu le modifică cu nimic natura și nu poate fi considerată un motiv de excludere de la aplicarea dreptului compensatoriu. Din aceste motive, afirmația a fost respinsă.
(21)
Aceeași parte și autoritățile publice coreene au afirmat că microplăcile DRAM și DRAM asamblate incluse în DRAM sub formă de combinații multiple nu sunt menționate la articolul 1 alineatul (1) din regulamentul inițial, deoarece nu au făcut obiectul anchetei inițiale. După cum se arată deja la considerentul 13, articolul 1 alineatul (1) din regulamentul inițial precizează în mod clar că dreptul compensatoriu se instituie, de asemenea, la microplăci DRAM și la DRAM asamblate, prezentate în DRAM sub formă de combinații multiple. În ceea ce privește afirmația în conformitate cu care DRAM asamblate incluse în DRAM sub formă de combinații multiple nu au făcut obiectul anchetei inițiale, nu s-a putut aduce nici o dovadă în acest sens. În schimb, datorită naturii subvențiilor primite, toate vânzările societății supuse anchetei inițiale au fost luate în considerare pentru a evalua marja de subvenție. Din aceste motive, afirmația a fost respinsă.
2. Anomalii evidențiate de analiza fluxurilor comerciale
(22)
Fluxurile de import pentru două mari categorii de produs în cauză au fost analizate ținând seama de normele de origine nepreferențiale, aplicabile în Comunitate: discuri și microplăci DRAM și DRAM asamblate, originare din țara în care se efectuează operațiunea de difuzare (5), pe de o parte, și DRAM sub formă de combinații multiple, originare din țara care respectă criteriile prevăzute la considerentul 17, pe de altă parte. Analiza a acoperit perioada mai 2003 - mai 2005 și s-a bazat pe statisticile Comext la nivelul codului TARIC.
(23)
În ceea ce privește prima categorie de produs în cauză, din informațiile comunicate de industria comunitară a reieșit faptul că, în prezent, operațiunea de difuzare se efectuează numai în următoarele țări din afara Comunității (clasificate în ordine descrescătoare din punctul de vedere al capacităților de producție): Republica Coreea, Taiwan, Statele Unite, Japonia, Singapore și Republica Populară Chineză. Prin urmare, rezultă că orice altă origine decât aceste țări, declarată la import, este falsă. Acest lucru este evident în special pentru importurile declarate ca fiind originare din Malaysia, Hong Kong și, într-o oarecare măsură, din Republica Populară Chineză, aceasta din urmă nedispunând decât de capacități de difuzare limitate. De asemenea, statisticile Comext menționează importuri de DRAM originare din alte țări decât cele menționate anterior.
(24)
Deoarece normele de origine nepreferențiale aplicabile sunt suficient de clare și orice indicație eronată privind originea în declarația vamală poate fi tratată de autoritățile vamale în conformitate cu legislația în vigoare, se consideră că cel mai bun răspuns la această problemă este semnalarea în mod regulat autorităților vamale din țările în care au loc operațiuni de difuzare, pentru ca acestea să poată efectua controalele necesare.
(25)
În ceea ce privește produsele din a doua categorie, s-a constatat că reprezintă majoritatea importurilor comunitare (73 %) din toate tipurile de DRAM. Îndeosebi, importurile din această categorie de produse declarate ca fiind originare din Malaysia reprezintă 78 % din toate tipurile de DRAM originare din această țară, față de 95 % pentru Hong Kong și 93 % pentru Republica Populară Chineză.
(26)
După cum se explică anterior, capacitățile de difuzare menționate la considerentul 25 sunt inexistente sau limitate. În această privință, din anumite elemente de probă a reieșit faptul că valoarea maximă care poate fi adăugată în aceste țări este probabil insuficientă pentru a atinge procentul de 45 % prevăzut de normele de origine aplicabile și, mai probabil, insuficientă pentru a reprezenta o proporție majoră în procesul de fabricație.
(27)
Ținând seama de cele menționate anterior, se consideră că se impun dispoziții speciale pentru a garanta declararea corectă a originii DRAM sub formă de combinații multiple și pentru a permite autorităților vamale să efectueze controalele necesare.
D. DISPOZIȚII SPECIALE PROPUSE
(28)
Ținând seama de cele menționate anterior, se concluzionează că se impun dispoziții speciale pentru:
(a)
a clarifica descrierea produsului în cauză;
(b)
a se asigura că originea DRAM sub formă de combinații multiple este declarată corect și că autoritățile vamale sunt în măsură să efectueze controalele necesare;
(c)
a asigura perceperea dreptului compensatoriu la importurile de DRAM sub formă de combinații multiple (standard) originare din alte țări decât Republica Coreea și care conțin microplăci DRAM și/sau DRAM asamblate, originare din Republica Coreea;
(d)
a asigura perceperea dreptului compensatoriu în caz de informații lacunare sau de lipsă de cooperare din partea declarantului.
(29)
Dispoziția specială menționată la considerentul 28 litera (a) ar trebui să constea într-o descriere mai clară a produsului în cauză, evidențiind toate formele de DRAM și menționând explicit DRAM asamblate.
(30)
Dispozițiile speciale menționate la considerentul 28 literele (b) și (c) ar trebui să ia forma unui număr de referință indicat de declarant la rubrica 22 din documentul administrativ unic (DAU) la data declarației vamale de punere în liberă circulație a DRAM importate. Acest număr trebuie să corespundă unei descrieri a DRAM sub formă de combinații multiple ținând seama: (1) de forma lor; (2) de originea lor („Republica Coreea” sau „alte țări decât Republica Coreea”); (3) de societatea coreeană („Samsung” sau „alte societăți decât Samsung”) implicată, după caz, în procesul de fabricație; și (4) în cazul DRAM sub formă de combinații multiple (standard), originare din alte țări decât Republica Coreea și fabricate de alte societăți decât Samsung, de partea reprezentată de microplăcile DRAM și/sau DRAM asamblate din valoarea totală a acestor DRAM sub formă de combinații multiple (standard). Trebuie să se aplice următoarele numere de referință, corespunzătoare descrierilor produsului/originii menționat(e) în cele ce urmează:
Nr.
Descrierea produsului/originii
Număr de referință
1.
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din alte țări decât Republica Coreea sau originare din Republica Coreea și fabricate de Samsung
D010
2.
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând mai puțin de 10 % din prețul net franco frontieră comunitară al DRAM sub formă de combinații multiple (standard)
D011
3.
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 10 %, dar mai puțin de 20 % din prețul net franco frontieră comunitară al DRAM sub formă de combinații multiple (standard)
D012
4.
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 20 %, dar mai puțin de 30 % din prețul net franco frontieră comunitară al DRAM sub formă de combinații multiple (standard)
D013
5.
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 30 %, dar mai puțin de 40 % din prețul net franco frontieră comunitară al DRAM sub formă de combinații multiple (standard)
D014
6.
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 40 %, dar mai puțin de 50 % din prețul net franco frontieră comunitară al DRAM sub formă de combinații multiple (standard)
D015
7.
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 50 % din prețul net franco frontieră comunitară al DRAM sub formă de combinații multiple (standard)
D016
(31)
Nu ar trebui prezentat nici un element de probă suplimentar pentru mărfurile care corespund descrierii produsului/originii menționate la nr. 1. Într-adevăr, menționarea unui număr de referință este considerată suficientă în sine pentru a atrage atenția declarantului cu privire la necesitatea de a verifica atent originea și locul în care se află toți fabricanții în cauză. De altfel, orice document suplimentar ar constitui o sarcină excesivă pentru declarant, în caz de import de DRAM în fabricarea cărora nu a fost implicată nici o societate supusă dreptului compensatoriu.
(32)
În schimb, mărfurile care corespund descrierilor produsului/originii menționate la nr. 2 - 7 ar trebui însoțite de o declarație, conformă cu textul inclus în anexă, întocmită de ultimul fabricant și prezentată de declarant odată cu DAU în momentul declarației vamale de punere în liberă circulație. Această declarație va trebui, printre altele, să menționeze partea din valoarea totală a DRAM importate pe care o reprezintă operațiunea de fabricare efectuată de societățile supuse dreptului compensatoriu.
(33)
Rata dreptului compensatoriu aplicabilă DRAM sub formă de combinații multiple, încadrate la nr. 2 - 7, ar trebui calculată proporțional cu partea din valoarea totală a acestor DRAM sub formă de combinații multiple reprezentată de microplaca DRAM și/sau DRAM asamblat originar din Republica Coreea care este încorporată în acestea. Pentru a simplifica procedurile vamale și aplicarea ratelor dreptului corespunzătoare acestei părți din valoare, trebuie stabilite cele șase rate ale dreptului menționate în continuare pentru următoarele numere, dintre care fiecare corespunde unei descrieri a produsului/originii:
-
nr. 2: 0 %,
-
nr. 3: 3,4 %,
-
nr. 4: 6,9 %,
-
nr. 5: 10,4 %,
-
nr. 6: 13,9 %,
-
nr. 7: 17,4 %.
(34)
Fiecare rată a dreptului stabilit la considerentul 33 corespunde celui mai mic procentaj (prevăzut pentru categoria de DRAM sub formă de combinații multiple în cauză) aplicat dreptului compensatoriu (de exemplu, 10 % din 34,8 % pentru DRAM sub formă de combinații multiple încadrate la nr. 3, adică 3,4 %) pentru a asigura o aplicare echilibrată a dispoziției și pentru a se evita o sarcină disproporționată pentru operatorii economici care importă și vând produsul în cauză în Comunitate.
(35)
În final, în ceea ce privește dispoziția specială menționată la considerentul 28 litera (d), absența numărului de referință din rubrica 44 din DAU, astfel cum este prevăzut la considerentul 30, și a declarației în cazurile menționate la considerentul 32, ar trebui să conducă la aplicarea ratei dreptului compensatoriu de 34,8 % deoarece, cu excepția cazului în care se dovedește contrariul, ar trebui să se considere că DRAM sub formă de combinații multiple sunt originare din Republica Coreea și au fost fabricate de societăți care fac obiectul dreptului compensatoriu.
(36)
De asemenea, în cazurile menționate la considerentul 32, în cazul în care microplăcile DRAM și/sau DRAM asamblate încorporate în DRAM sub formă de combinații multiple nu ar fi marcate în mod clar și în cazul în care fabricanții nu ar fi identificabili cu claritate prin intermediul declarației obligatorii, ar trebui să se considere, cu excepția cazului în care se dovedește contrariul, că aceste microplăci DRAM și/sau DRAM asamblate sunt originare din Republica Coreea și au fost fabricate de societăți care fac obiectul dreptului compensatoriu. Rata dreptului compensatoriu de 34,8 % ar trebui, în acest caz, să se aplice de fiecare dată când DRAM sub formă de combinații multiple sunt originare din Republica Coreea, din motivele anterioare. În toate celelalte cazuri, rata dreptului aplicabil ar trebui să fie rata prevăzută la considerentul 33 corespunzător intervalelor ratelor stabilite la considerentul 30.
(37)
În ceea ce privește dispoziția specială și împrejurările prevăzute la considerentele 35 și 36, s-a constatat că furnizorii de DRAM au obligația contractuală, față de clienții lor, de a respecta anumite specificații definite de standardele din industrie, în special de a menționa numele societăților care au efectuat difuzarea sau asamblarea. Prin urmare, se consideră că informațiile și elementele de probă solicitate nu impun o sarcină excesivă declarantului,
ADOPTĂ PREZENTUL REGULAMENT:
Articolul 1
Regulamentul (CE) nr. 1480/2003 al Consiliului se modifică după cum urmează:
1.
Articolul 1 alineatul (1) se înlocuiește cu următorul text:
„(1) Se instituie un drept compensatoriu definitiv la importurile anumitor tipuri de circuite electronice integrate, cunoscute ca DRAM (dynamic random access memories - memorii dinamice cu acces aleatoriu) fabricate prin variante ale procedeului metal - oxid - semiconductor (MOS), inclusiv anumite tipuri de MOS complementar (CMOS), de orice tip, densitate și variantă, indiferent de viteza de acces, configurație, mod de ambalare sau suport etc., originare din Republica Coreea.
DRAM definite la alineatul anterior se prezintă sub următoarele forme:
-
discuri DRAM încadrate la codul NC ex 8542 21 01 (codul TARIC 8542210110);
-
microplăci DRAM încadrate la codul NC ex 8542 21 05 (codul TARIC 8542210510);
-
DRAM asamblate încadrate la codurile NC 8542 21 11, 8542 21 13, 8542 21 15 și 8542 21 17;
-
DRAM sub formă de combinații multiple (module și carduri de memorie sau alte forme asamblate) încadrate la codurile NC ex 8473 30 10 (codul TARIC 8473301010), ex 8473 50 10 (codul TARIC 8473501010) și ex 8548 90 10 (codul TARIC 8548901010);
-
microplăci și/sau DRAM asamblate, încorporate în DRAM sub formă de combinații multiple (standard), cu condiția ca acestea din urmă să fie originare din alte țări decât Republica Coreea, încadrate la codurile NC ex 8473 30 10 (codul TARIC 8473301010), ex 8473 50 10 (codul TARIC 8473501010) și ex 8548 90 10 (codul TARIC 8548901010).”
2.
Articolul 1 alineatul (2) se înlocuiește cu următorul text:
„(2) Rata dreptului compensatoriu definitiv aplicabil prețului net franco frontieră comunitară, înainte de vămuire, se stabilește după cum urmează:
Producători coreeni
Rata dreptului (%)
Cod adițional TARIC
Samsung Electronics Co., Ltd («Samsung»)
24th Fl.,
Samsung Main Bldg
250, 2-Ga, Taepyeong-Ro
Jung-Gu, Seul
0 %
A437
Hynix Semiconductor Inc.
891, Daechidong
Kangnamgu, Seul
34,8 %
A693
Toate celelalte societăți
34,8 %
A999”
3.
Articolul 1 alineatul (3) se renumerotează articolul 1 alineatul (7).
4.
Se inserează un nou articol 1 alineatul (3):
„(3) La prezentarea declarației de punere în liberă circulație a DRAM sub formă de combinații multiple autorităților vamale dintr-un stat membru, declarantul indică la rubrica 44 din documentul administrativ unic (DAU), numărul de referință corespunzător descrierilor produsului/originii prevăzut în următorul tabel. Rata dreptului compensatoriu definitiv aplicabil prețului net franco frontieră comunitară, înainte de vămuire, se stabilește după cum urmează:
Nr.
Descrierea produsului/originii
Numărul de referință
Nivelul dreptului (%)
1
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din alte țări decât Republica Coreea sau originare din Republica Coreea și fabricate de Samsung
D010
0 %
2
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând mai puțin de 10 % din prețul net franco frontieră comunitară al DRAM sub formă de combinații multiple (standard)
D011
0 %
3
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 10 %, dar mai puțin de 20 % din prețul net franco frontieră comunitară al DRAM sub formă de combinații multiple (standard)
D012
3,4 %
4
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 20 %, dar mai puțin de 30 % din prețul net franco frontieră comunitară al DRAM sub formă de combinații multiple (standard)
D013
6,9 %
5
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 30 %, dar mai puțin de 40 % din prețul net franco frontieră comunitară al DRAM sub formă de combinații multiple (standard)
D014
10,4 %
6
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 40 %, dar mai puțin de 50 % din prețul net franco frontieră comunitară al DRAM sub formă de combinații multiple (standard)
D015
13,9 %
7
DRAM sub formă de combinații multiple (standard) originare din alte țări decât Republica Coreea, conținând microplăci DRAM și/sau DRAM asamblate, originare din Republica Coreea, fabricate de alte societăți decât Samsung și reprezentând cel puțin 50 % din prețul net franco frontieră comunitară al DRAM sub formă de combinații multiple (standard)
D016
17,4 %”
5.
Se inserează un nou articol 1 alineatul (4):
„(4) Cu trimitere la alineatul (3), menționarea, la rubrica 44 din DAU, a numărului de referință corespunzător descrierii produsului/originii nr. 1 se consideră, în sine, un element de probă suficient. Pentru toate celelalte descrieri ale produsului/originii, declarantul trebuie să prezinte o declarație a ultimului fabricant care să certifice originea, fabricanții și valoarea tuturor componentelor DRAM sub formă de combinații multiple în cauză, în conformitate cu cerințele stabilite de anexă. Această declarație se întocmește pe hârtie, cu antetul societății și este autentificată de ștampila acesteia din urmă.”
6.
Se inserează un nou articol 1 alineatul (5):
„(5) În cazul în care numărul de referință menționat la alineatul (3) nu este indicat în DAU sau în cazul în care declarația vamală nu este însoțită de declarația prevăzută în cazurile menționate la alineatul (4), DRAM sub formă de combinații multiple sunt -- cu excepția cazului în care se dovedește contrariul - considerate originare din Republica Coreea și fabricate de alte societăți decât Samsung și sunt supuse dreptului compensatoriu de 34,8 %.
În cazul în care microplăci DRAM și/sau DRAM asamblate, încorporate în DRAM sub formă de combinații multiple, nu ar fi marcate cu claritate și în cazul în care fabricanții lor nu ar fi clar identificabili prin intermediul declarației solicitate la alineatul (4), ar trebui să se considere, cu excepția cazului în care se dovedește contrariul, că aceste microplăci DRAM și/sau DRAM asamblate sunt originare din Republica Coreea și au fost fabricate de societăți care fac obiectul dreptului compensatoriu. În aceste cazuri, rata dreptului compensatoriu aplicabil DRAM sub formă de combinații multiple ar trebui calculată pe baza procentului reprezentat de prețul net franco frontieră comunitară al microplăcilor DRAM și/sau DRAM asamblate originare din Republica Coreea din prețul net franco frontieră comunitară al DRAM sub formă de combinații multiple, după cum se stabilește în tabelul menționat la alineatul (3), nr. 2 - 7. În cazul în care, cu toate acestea, valoarea microplăcilor DRAM și/sau a DRAM asamblate ar fi astfel încât DRAM sub formă de combinații multiple în care sunt încorporate ar deveni de origine coreeană, atunci rata dreptului compensatoriu de 34,8 % ar trebui să se aplice DRAM sub formă de combinații multiple.”
7.
Se inserează un nou articol 1 alineatul (6):
„(6) În scopul verificării datelor de către autoritățile vamale din statele membre, articolul 28 alineatele (1), (3), (4) și (6) din Regulamentul (CE) nr. 2026/97 al Consiliului se aplică mutatis mutandis.”
Articolul 2
Prezentul regulament intră în vigoare în a cincisprezecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2005.

Labels: 1
3
18